VENDIM
Nr. 43, datë 4.8.2021

PËR MIRATIMIN E RREGULLORES “PËR KRITERET PËR RIPRODHIMIN E KARTËMONEDHAVE DHE/OSE MONEDHAVE METALIKE NË REPUBLIKËN E SHQIPËRISË”

Në bazë dhe për zbatim të nenit 12, shkronja “a”, nenit 43, shkronja “c”, dhe kreut V, të ligjit nr. 8269, datë 23.12.1997, “Për Bankën e Shqipërisë”, i ndryshuar, me propozimin e Departamentit të Emisionit, Këshilli Mbikëqyrës i Bankës së Shqipërisë

VENDOSI:

1. Të miratojë rregulloren “Për kriteret për riprodhimin e kartëmonedhave dhe/ose monedhave metalike në Republikën e Shqipërisë”, sipas tekstit bashkëlidhur këtij vendimi.
2. Ngarkohet Departamenti i Emisionit në Bankën e Shqipërisë dhe subjektet e përfshira në riprodhimin e kartëmonedhave dhe/ose monedhave në Republikën e Shqipërisë, me zbatimin e kësaj rregulloreje.
3. Ngarkohet Departamenti i Kërkimeve për publikimin e këtij vendimi në Buletinin Zyrtar të Bankës së Shqipërisë.
4. Ngarkohet Kabineti i Guvernatorit për publikimin e këtij vendimi në Fletoren Zyrtare të Republikës së Shqipërisë.
Ky vendim hyn në fuqi 15 ditë pas botimit në Fletoren Zyrtare të Republikës së Shqipërisë. 

KRYETAR 
Gent Sejko

RREGULLORE 
PËR KRITERET PËR RIPRODHIMIN E KARTËMONEDHAVE DHE/OSE MONEDHAVE METALIKE NË REPUBLIKËN E SHQIPËRISË

Neni 1
Objekti

Objekti i kësaj rregulloreje është përcaktimi i kritereve teknike të lejueshme për riprodhimin e imazhit të kartëmonedhave dhe/ose monedhave metalike në Republikën e Shqipërisë.

Neni 2
Baza juridike

Kjo rregullore nxirret duke u mbështetur në sa vijon:
a) nenin 12, shkronja “a”, nenin 43, shkronja “c”, dhe kreun V, të ligjit nr. 8269, datë 23.12.1997, “Për Bankën e Shqipërisë”, i ndryshuar; 
b) nenin 70, pika 1 dhe nenin 85, të ligjit nr. 9590, datë 27.7.2006, “Për ratifikimin e ‘Marrëveshjes së Stabilizim-Asociimit ndërmjet Republikës së Shqipërisë dhe Komuniteteve Evropiane e Shteteve të tyre Anëtare’”. 


[bookmark: _GoBack]Neni 3
Subjektet

Subjekte të kësaj rregulloreje janë bankat, degët e bankave të huaja dhe subjektet financiare jobanka, të licencuara për të ushtruar veprimtari bankare dhe/ose financiare në Republikën e Shqipërisë, si dhe operatorët ekonomikë të përfshirë në riprodhimin e kartëmonedhave dhe/ose monedhave metalike.  

Neni 4
Përkufizimet

1. Për qëllime të zbatimit të kësaj rregulloreje, termat e mëposhtëm do të kenë këto kuptime:
a) “Riprodhim” – është çdo imazh i prekshëm ose elektronik që shfaq pamjen e plotë ose të pjesshme të një kartëmonedhe/monedhe metalike ose pjesë të elementeve individuale të dizenjos së saj, të tilla si: ngjyrat, dimensionet, përdorimin e shkronjave dhe simboleve, pamja e të cilave mund të ngjajë ose të japë përshtypjen e përgjithshme të një kartëmonedhe/monedhe metalike të vërtetë, pavarësisht:
i. përmasave të imazhit; ose
ii. materialeve dhe teknikave të përdorura në riprodhimin e saj; ose
iii. nëse janë ose nuk janë ndryshuar ose shtuar elemente të dizenjos së kartëmonedhave/monedhave metalike si shkronjat apo simbolet;
b) “Kartëmonedha” – janë kartëmonedhat lek ose euro me kurs ligjor, si dhe ato pa kurs ligjor që këmbehen kundrejt vlerës fillestare të emetimit;
c) “Monedhë metalike” – janë monedhat metalike lek me kurs ligjor dhe ato që këmbehen kundrejt vlerës fillestare të emetimit;
d) “Operatorët ekonomikë” – janë personat fizikë ose juridikë të përfshirë në prodhimin, përdorimin dhe shpërndarjen për qëllime të ndryshme tregtare të riprodhimeve sipas shkronjës “a”, të kësaj pike.

Neni 5
Kritere për riprodhimin e kartëmonedhave

1. Riprodhimet, të cilat mund të ngatërrohen nga publikun i gjerë si kartëmonedha të vërteta nuk lejohen. Prodhimi, posedimi, transportimi, shpërndarja, shitja, promovimi, përdorimi i tyre apo përpjekja për t’u përdorur në transaksione është e ndaluar. 
2. Riprodhimet do të klasifikohen si jo të ngatërrueshëm nga publiku i gjerë për kartëmonedha të vërteta, në rastin kur plotësojnë të paktën njërin prej kritereve të mëposhtme:
a) janë riprodhime të vetëm një faqeje të një kartëmonedhe, me kusht që përmasat e riprodhimit të jenë të barabarta ose më të madha se 125% e gjatësisë dhe gjerësisë njëkohësisht ose të barabarta apo më të vogla se 75% e gjatësisë dhe gjerësisë njëkohësisht të kartëmonedhës përkatëse; ose
b) janë riprodhime të të dyja faqeve të një kartëmonedhe, me kusht që përmasat e riprodhimit të jenë të barabarta ose më të madha se 200% e gjatësisë dhe gjerësisë njëkohësisht ose të barabarta ose më të vogla se 50% e gjatësisë dhe gjerësisë njëkohësisht të kartëmonedhës përkatëse; ose
c) janë riprodhime të çdo elementi të veçantë të dizenjos së një kartëmonedhe, me kusht që një element i tillë dizajni nuk është shfaqur mbi një sfond që i ngjan një kartëmonedhe; ose
d) janë riprodhime vetëm në një faqe dhe shfaqin pamjen e pjesshme të faqes së përparme ose të pasme të një kartëmonedhe, me kusht që kjo pjesë të jetë më e vogël se një e treta e kartëmonedhës origjinale; ose
e) janë riprodhime të bëra prej një materiali qartësisht të ndryshëm nga letra ose polimeri, i cili duket qartësisht i ndryshëm nga materiali i përdorur për kartëmonedhat origjinale; ose
f) janë riprodhime elektronike të vendosura në faqe interneti (WEB) që mund të aksesohen nga publiku, me kusht që:
i. fjala “SPECIMEN” të jetë vendosur diagonalisht përgjatë riprodhimit në shkrimin Arial ose një shkrim tjetër i ngjashëm me Arial;
ii. rezolucioni i riprodhimit elektronik në përmasat 100% të mos i kalojë 72 dpi;
iii. gjatësia e fjalës SPECIMEN duhet të jetë të paktën sa 75% e gjatësisë së riprodhimit; 
iv. lartësia e fjalës SPECIMEN duhet të jetë të paktën sa 15% e gjerësisë së riprodhimit; dhe
v. fjala SPECIMEN duhet të shfaqet në një ngjyrë jotransparente dhe në kontrast me ngjyrën dominante të kartëmonedhës përkatëse.

Neni 6
Kritere për riprodhimin e monedhave metalike

1. Ndalohen riprodhimet cilat mund të ngatërrohen nga publiku i gjerë për monedha metalike të vërteta. Veçanërisht ndalohen riprodhimet që konsistojnë në vendosjen e imazhit të monedhës metalike në një disk prej metali, prej të cilit janë shtypur monedhat e vërteta ose prej një metali me ngjyrë të ngjashme, veti të ngjashme elektromagnetike dhe parametra teknikë, si masa dhe dimensionet e njëjta ose të ngjashme me parametrat e monedhës së vërtetë.
2. Riprodhimet do të konsiderohen se nuk ngatërrohen nga publiku i gjerë si monedha metalike të vërteta, në rastin kur plotësojnë kriteret e mëposhtme:
a) janë 25% më të mëdha ose më të vogla se përmasat e monedhës së vërtetë; dhe
b) janë të prodhuara në materiale qartësisht të ndryshme nga metali, të tillë si: letra, druri ose plastika etj.

Neni 7
Raste të veçanta

1. Në rastet e riprodhimit të kartëmonedhave/monedhave metalike lek që nuk plotësojnë kriteret e përcaktuara në nenet 5 ose 6 të kësaj rregulloreje, Banka e Shqipërisë mund të japë autorizimin për përdorimin e këtyre riprodhimeve kur ajo krijon bindjen se nuk ka rrezik që këto riprodhime mund të ngatërrohen nga publiku i gjerë me kartëmonedhat/monedhat metalike të vërteta.
2. Për marrjen e autorizimit subjekti paraqet një kërkesë pranë Bankës së Shqipërisë. Kërkesa duhet të përmbajë:
a) emrin e personit fizik ose personit juridik;
b) NIPT-in e subjektit;
c) llojin e aktivitetit;
d) llojin dhe karakteristikat e materialit të përdorur; 
e) arsyet për realizimin e riprodhimit;
f) të shoqërohet me një ekzemplar/mostër; 
g) të dhëna të tjera (si numri i telefonit, adresë postare, adresë të postës elektronike etj.) të personit të kontaktit pranë subjektit.
3. Kërkesa sipas pikës 2, të këtij neni, duhet të jetë e nënshkruar nga personi fizik ose autoriteti më i lartë ekzekutiv i personit juridik dhe të jetë e vulosur me vulën përkatëse të subjektit.
4. Në rastin kur Banka e Shqipërisë vlerëson se kërkesa e subjektit është e plotë, si dhe krijon bindjen për sa përcaktohet në pikën 1 të këtij neni, lëshon autorizimin përkatës. Autorizimi nënshkruhet nga drejtori i Departamentit të Emisionit, bazuar në relacionin e përgatitur nga Qendra Kombëtare e Analizës, pranë Departamentit të Emisionit në Bankën e Shqipërisë. 
5. Në rastet e riprodhimit të kartëmonedhave euro, që nuk plotësojnë kriteret e përcaktuara në nenin 5 të kësaj rregulloreje, Banka e Shqipërisë mund të lejojë përdorimin e këtyre riprodhimeve në Republikën e Shqipërisë, nëse subjekti paraqet një kopje të noterizuar të autorizimit të lëshuar nga Banka Qendrore Evropiane ose nga një prej bankave qendrore të Eurosistemit për lejimin e riprodhimit përkatës.

Neni 8
Zbatimi i kërkesave rregullative

1. Subjektet marrin masat e nevojshme për zbatimin e kërkesave të kësaj rregulloreje jo më vonë se 6 muaj nga hyrja në fuqi e saj. 
2. Në rastet kur Banka e Shqipërisë konstaton ose vihet në dijeni/informohet për mosrespektimin e kërkesave të kësaj rregulloreje, u kërkon subjekteve të marrin masa korrigjuese brenda një afati kohor të caktuar.
3. Në rast moszbatimi të masave korrigjuese nga subjekti, brenda afatit të kërkuar, Banka referon rastin pranë organeve përkatëse ligjzbatuese.

Neni 9
Hyrja në fuqi

Kjo rregullore do të hyjë në fuqi 15 ditë pas botimit në Fletoren Zyrtare të Republikës së Shqipërisë. 

KRYETAR I KËSHILLIT MBIKËQYRËS 
Gent Sejko



